Helle Sjelle (KF), 2010-11-09:
Som konservativ mener jeg naturligvis, at det skal kunne betale sig at yde en indsats, at arbejde.
Det skal kunne betale sig hver dag at yde en indsats på arbejdsmarkedet, betale sin skat og beholde resten af sin indkomst selv.
Hvis det ikke kan betale sig at arbejde, er der desværre mange mennesker, der lader være med at gøre det, og så skaber vi et forsørgersamfund, hvor et hårdtarbejdende mindretal forsørger et passivt flertal.
Sådan et samfund ønsker vi Konservative ikke, men det gør Enhedslisten åbenbart.
Det er åbenbart derfor, man har fremsat det her beslutningsforslag, der foreslår at afskaffe den nedsatte kontanthjælp til unge under 25 år.
I dag får enlige kontanthjælpsmodtagere under 25 år 6.351 kr. om måneden forærende af skatteyderne.
Det er næsten 1.000 kr. mere, end hvad studerende uanset deres alder får i SU.
Derfor foreslår man så åbenbart, at kontanthjælpsmodtagere under 25 år skal have det samme i kontanthjælp som personer over 25 år, dvs. næsten 10.000 kr. mere om måneden – et forslag, der vil koste skatteyderne ikke mindre end 1,2 mia. kr. om året.
Jeg synes, det er rigtig, rigtig mange penge.
Det første argument er, at unge under 25 år ikke kan købe mad til en lavere pris end andre, og det har Enhedslisten jo også ret i.
Men der er vel heller ikke nogen butikker, hvor SU-modtagere, der altså får færre penge end unge kontanthjælpsmodtagere, kan købe deres mad billigere, og sådan kunne man jo egentlig blive ved.
Men hvad er det egentlig, man vil fra Enhedslistens side med det her forslag?
Og hvad bliver det næste – et forslag om, at vi kan oprette et statsligt madcenter, hvor alle med lavere indkomst kvit og frit kan hente deres mad?
Jeg tror ikke, det er en løsning på de her problemer.
Det andet argument i forslaget er, at mange unge kontanthjælpsmodtagere har flere sociale og sygdomsmæssige problemer end unge, der studerer og modtager SU, og at de derfor bør have en større kontanthjælp.
Til det vil jeg for det første sige, at det trods alt er et mindretal af unge kontanthjælpsmodtagere, der døjer med store personlige problemer, og heldigvis for det.
De fleste er sunde og raske, men trænger til at komme i gang med enten uddannelse eller arbejde, og de bliver altså mere motiveret af, at det ikke er særlig attraktivt at modtage passiv forsørgelse på skatteydernes bekostning.
Derudover har regeringen sammen med en række andre partier jo også netop indgået en aftale om flere unge i uddannelse og job, der netop sigter på at hjælpe den her gruppe unge i arbejde.
For det andet vil jeg gerne sige, at Enhedslisten jo har ret i, at der findes unge kontanthjælpsmodtagere med store sociale og sygdomsmæssige problemer.
De er der, og dem skal vi naturligvis hjælpe, og det gør kommunerne jo også deres bedste for at gøre allerede i dag.
Vi skal nemlig hjælpe de udsatte unge, så vi undgår, at de ender som f.eks. førtidspensionister.
Men i modsætning til Enhedslisten mener vi Konservative ikke, at det er den rette vej frem at give disse unge flere penge mellem hænderne.
Der skal en helt anden social og sundhedsmæssig indsats til.
Så alt i alt kan vi Konservative ikke bakke op om beslutningsforslaget fra Enhedslisten, der lægger op til at give unge under 25 år fuld kontanthjælp og dermed vænne dem til et liv på passiv forsørgelse.